Temeljem članka 35. Zakona o lokalnoj i područnoj (regionalnoj) samoupravi NN 33/01, 60/01, 129/05, 109/ 07, 36/09, 125/08, 36/09, 150/11, 144/12, 123/17, 98/19), članaka 14. i 38. Statuta Grada Delnica SN PGŽ 28/09, 41/09, 11/13, 20/13 – pročišćeni tekst, 6/15, SN GD 1/18, 3/18, 3/18 – pročišćeni tekst, 9/18 i 3/20) te članka 48. Zakona o predškolskom odgoju i obrazovanju (NN 10/97, 107/07, 94/13 i 98/19) te sukladno Odlukama Stožera civilne zaštite RH, Gradsko vijeće Grada Delnica na današnjoj sjednici donosi

**ODLUKU o privremenom oslobađanju od obveze plaćanja roditeljskog udjela u ekonomskoj cijeni Dječjeg vrtića Hlojkica**

**Članak 1.**

Odluka o privremenom zatvaranju Dječjeg vrtića „Hlojkica“ i „Narodne knjižnice i čitaonice Delnice“ koju je donio Gradonačelnik Grada Delnica, KLASA: 023-1/20-01/03, URBROJ: 2112-01/30-40-1-20-1, od 16. ožujka 2020. godine propisala je da se Dječji vrtić Hlojkica zatvara i privremeno prestaje s radom od 16. ožujka do 31. ožujka, a po potrebi i duže, u svrhu zaštite od epidemije bolesti COVID-19 uzrokovane virusom SARS-CoV-2.

**Članak 2.**

Obzirom na činjenicu da je Dječji vrtić Hlojkica zatvoren iz razloga navedenih u članku 1., roditeljski udio u ekonomskoj cijeni, neće se naplaćivati za vremenski period u kojem Vrtić bude zatvoren, odnosno dok će na snazi biti mjere suzbijanja zaraze COVID-19 virusom.

Ukoliko neki od roditelja, koji su oboje zaposleni i koji nisu u mogućnosti djecu zbrinuti na drugi način, bude koristio mogućnost da dijete bude ipak smješteno u Dječji vrtić Hlojkica, usluga će mu se naplatiti sukladno odredbama Odluke o djelatnosti i načinu financiranja Dječjeg vrtića Hlojkica (SN PGŽ 23/10 i 39/14).

**Članak 3.**

Za provedbu ove Odluke zadužuje se ravnateljica Dječjeg vrtića Hlojkica.

**Članak 4.**

Ova Odluka stupa na snagu danom donošenja i objavit će se u „Službenim novinama Grada Delnica“.

KLASA: 601-03-10-01/08

URBROJ: 2112-01-30-40-3-20-5

Delnice, \_\_\_. travnja 2020. godine

**Gradsko vijeće Grada Delnica**

**Predsjednik**

**Goran Bukovac**

**OBRAZLOŽENJE**

**I. PRAVNA OSNOVA ZA DONOŠENJE AKTA**

Pravna osnova za donošenje ove Odluke, sadržana je u članku 48. Zakona o predškolskom odgoju i obrazovanju (NN 10/97, 107/07, 94/13 i 98/19), članku 41. Državnog pedagoškog standarda predškolskog odgoja i obrazovanja (NN 63/08 i 90/10) i člancima 14. i 38. Statuta Grada Delnica SN PGŽ 28/09, 41/09, 11/13, 20/13 – pročišćeni tekst, 6/15, SN GD 1/18, 3/18, 3/18 – pročišćeni tekst, 9/18 i 3/20.

**II. PRIKAZ STANJA I RAZLOZI ZA DONOŠENJE AKTA**

Temeljem Zakona o sustavu civilne zaštite i Zakona o lokalnoj i područnoj (regionalnoj) samoupravi, Stožer civilne zaštite i Gradonačelnik Grada Delnica donijeli su Odluku o privremenom zatvaranju Dječjeg vrtića „Hlojkica“ i „Narodne knjižnice i čitaonice Delnice“, KLASA: 023-1/20-01/03, URBROJ: 2112-01/30-40-1-20-1, od 16. ožujka 2020. godine, koja je stupila na snagu istoga dana.

Ovom su Odlukom predložene mjere za rasterećenje naših građana.

Članci 3. i 4. Odluke o djelatnosti i načinu financiranja Dječjeg vrtića Hlojkica (SN PGŽ 23/10 i 39/14) propisuju da učešće roditelja u ekonomskoj cijeni redovnog programa za prvo dijete iznosi 660,00 kuna, drugo dijete iz istog domaćinstva 20% manje od utvrđenog iznosa, a treće i svako sljedeće su oslobođeni plaćanja.

Za razdoblje 01.-13. ožujka 2020., iznos subvencije roditelja-korisnika usluga u sufinanciranju programa predškolskog odgoja za mjesec ožujak 2020. godine obračunat će se sukladno Člancima 3. i 4. Odluke o djelatnosti i načinu financiranja Dječjeg vrtića Hlojkica (SN PGŽ 23/10 i 39/14).

**III. SREDSTVA POTREBNA ZA PROVEDBU AKTA**

Za realizaciju ove Odluke nisu potrebna dodatna financijska sredstva.